Väikest riigivappi koos ametiasutuse nimetusega kasutavad oma tunnusena õiguskantsler, riigikontroll, põhiseaduslike institutsioonide kantseleid ja ministeeriumid. Ametid, inspektsioonid ja muud riigivõimu teostavad riigiasutused, organid ja isikud  võivad omada oma sümbolit (embleemi), kuid selles peab sisalduma väike riigivapp. Oma sümboleid ei kasutata õigusaktidel, dokumentidel, kirjeplankidel ega pitserites. Eelnimetatud institutsioonid, asutused, organid ja isikud kasutavad oma tunnust asukohta tähistavatel siltidel (uksesiltidel), trükistel ja muudel esemetel.